Kommissionens forordning (EF) nr. 1282/2001

af 28. juni 2001

om gennemførelsesbestemmelser til Rådets forordning (EF) nr. 1493/1999 for så vidt angår indsamling af oplysninger til tilvejebringelse af viden om produkterne og overvågning af markedet i vinsektoren og om ændring af forordning (EF) nr. 1623/2000

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), ændret ved forordning (EF) nr. 2826/2000(2), særlig artikel 23, 33 og 73, og

ud fra følgende betragtninger:

(1) Ifølge artikel 18 i forordning (EF) nr. 1493/1999 skal producenterne af druer til fremstilling af vin samt producenterne af most og vin hvert år anmelde, hvor store mængder der er produceret fra den seneste høst, og most- og vinproducenterne samt de handlende, bortset fra detailhandlere, skal hvert år anmelde størrelsen af deres lagre.

(2) Ifølge samme artikel kan medlemsstaterne også kræve, at forhandlere af druer anmelder, hvor store mængder af produktet der er afsat.

(3) For at lette forvaltningen af markedet er det nødvendigt at fastsætte en frist for anmeldelserne. På grund af de forskellige tidspunkter for vinhøsten i medlemsstaterne bør fristerne for producenternes indgivelse af anmeldelserne fordeles over en vis periode. Indgivelse af anmeldelse bør også være obligatorisk for de erhvervsdrivende, der afhænder vinprodukter inden udløbet af fristen for anmeldelserne.

(4) Det er dog ikke nødvendigt at kræve dobbelt anmeldelse fra producenter, som kan give alle nødvendige oplysninger i forbindelse med en enkelt anmeldelse af vinproduktionen. Det er muligt at fritage småproducenter for anmeldelsespligt, da deres produktion som helhed kun udgør en forholdsvis beskeden del af produktionen inden for Fællesskabet.

(5) For at lette anvendelsen af nærværende forordning bør de oplysninger, der skal gives i anmeldelserne, anføres i tabeller, idet det overlades til medlemsstaterne at vælge den måde, som de erhvervsdrivende skal meddele nævnte oplysninger på. Det er desuden nødvendigt at fastsætte frister, inden for hvilke de modtagne oplysninger skal være sammenfattet på nationalt plan og fremsendt til Kommissionen, samt den måde, som denne fremsendelse skal foretages på.

(6) Kategorien "andre vine" bør fastlægges i forhold til den klassificering af godkendte druesorter, der kan dyrkes inden for Fællesskabet, som medlemsstaterne opstiller i overensstemmelse med artikel 19 i forordning (EF) nr. 1493/1999.

(7) Oplysningerne om arealet kan være unøjagtige, uden at den erhvervsdrivende har haft de nødvendige kontrolmidler. Der bør derfor for disse tilfælde fastsættes sanktioner i forhold til alvoren af de unøjagtigheder, der er konstateret i den indgivne anmeldelse.

(8) Sanktionsordningen skal tillade en tilstrækkelig proportionalitetsgrad for de vinavleres anmeldelser, der efter kontrollen anses for ufuldstændige eller unøjagtige. Sanktionen bør derfor gradueres efter den foretagne korrektion af anmeldelserne.

(9) Der kan på nuværende trin kun fremskaffes tilstrækkelige oplysninger om produktion og beholdninger inden for vinsektoren på grundlag af høst- og beholdningsanmeldelser, som indgives af de forskellige berørte parter. Der bør derfor vedtages bestemmelser med henblik på at sikre, at nævnte anmeldelser indgives af de pågældende, samt at de er fuldstændige og nøjagtige, og der bør fastsættes sanktioner for såvel manglende indgivelse af anmeldelser som for indgivelse af forkerte eller ufuldstændige anmeldelser. For at lette behandlingen af oplysningerne i anmeldelserne bør hver anmeldelse, der indgives i den kompetente administrative enhed, anses for uafhængig af de andre anmeldelser, som den samme producent måtte have indgivet i andre administrative enheder i medlemsstaten.

(10) Ifølge Rådets forordning (EØF) nr. 2392/86(3), senest ændret ved forordning (EF) nr. 1631/98(4), skal EF oprette en fortegnelse over vindyrkningsarealer. Det bør tillades de medlemsstater, der råder over en fuldstændig fortegnelse, at udnytte visse oplysninger i fortegnelsen, hvis anmeldelsen ikke indeholder dem.

(11) Til overvågning af vinmarkedet kræves der visse oplysninger om det. Foruden oplysningerne fra oversigter over de forskellige anmeldelser anses det for nødvendigt at have oplysninger om de disponible mængder og anvendelserne af vin og vinpriserne. Det bør derfor fastsættes, at medlemsstaterne skal indsamle disse oplysninger og meddele Kommissionen dem på bestemte tidspunkter.

(12) Der bør i den forbindelse mindes om, at for at denne markedsovervågning kan blive effektiv, og for at der i rette tid og med største pålidelighed kan udarbejdes de nødvendige budgetoverslag, er det også påkrævet, at de frister, der fastsættes for meddelelse af oplysningerne, overholdes.

(13) Af hensyn til den nødvendige sammenhæng mellem sanktionerne fastsat i denne forordning og sanktionerne vedrørende samme forhold i Kommissionens forordning (EF) nr. 1623/2000(5), senest ændret ved forordning (EF) nr. 545/2000(6), bør sidstnævnte forordning ændres, således at der indføres en passende graduering af sanktionerne.

(14) De i denne forordning fastsatte foranstaltninger er i overensstemmelse med udtalelse fra Forvaltningskomiteen for Vin -

UDSTEDT FØLGENDE FORORDNING:

Artikel 1

Denne forordning fastsætter gennemførelsesbestemmelser til forordning (EF) nr. 1493/1999 for så vidt angår bl.a. indsamling af oplysninger til tilvejebringelse af viden om produkterne og overvågning af markedet i vinsektoren.

KAPITEL I

Høstanmeldelser

Artikel 2

1. Fysiske eller juridiske personer eller sammenslutninger af sådanne, der producerer druer, i det følgende benævnt "druehøstere", indsender hvert år til medlemsstaternes myndigheder i den fastsatte administrative enhed en høstanmeldelse, der som et minimum skal indeholde de oplysninger, der er nævnt i tabel A og i givet fald i tabel B i bilaget.

Medlemsstaterne kan fastsætte, at der skal fremlægges en anmeldelse pr. bedrift.

2. Fritaget for høstanmeldelsen er dog druehøstere

a) hvis samlede drueproduktion skal forbruges i uforarbejdet stand, tørres eller forarbejdes direkte til druesaft

b) hvis bedrifter omfatter mindre end 10 ar vinareal, samt for hvilke det gælder, at ingen del af deres høst under nogen form er blevet eller vil blive solgt

c) hvis bedrifter omfatter mindre end 10 ar vinareal, og som leverer deres samlede høst til et vinkooperativ eller en sammenslutning, de er medlemmer af eller tilsluttet. I så fald skal druehøsterne indgive en anmeldelse til vinkooperativet eller sammenslutningen med angivelse af:

i) vindrueproducentens navn og adresse

ii) den leverede druemængde

iii) vinmarkens areal og beliggenhed.

Vinkooperativet eller sammenslutningen kontrollerer nøjagtigheden af oplysningerne i denne anmeldelse på basis af de oplysninger, det eller den råder over.

3. Uanset stk. 1, første afsnit, og uden at dette berører forpligtelserne i henhold til artikel 4, kan medlemsstaterne fritage druehøstere

a) som selv forarbejder hele deres druehøst til vin eller for egen regning lader en sådan forarbejdning foretage

b) som er tilsluttet eller medlem af et vinkooperativ eller en sammenslutning, og som leverer deres samlede høst i form af druer og/eller most til dette vinkooperativ eller denne sammenslutning, herunder druehøstere omhandlet i artikel 4, stk. 4, for at indgive høstanmeldelse.

Artikel 3

Det areal, der skal angives i den i artikel 2 omhandlede anmeldelse, er vinproduktionsarealet i den af medlemsstaten fastlagte administrative enhed.

KAPITEL II

Produktions-, behandlings- og/eller afsætningsanmeldelser

Artikel 4

1. Fysiske eller juridiske personer eller sammenslutninger af sådanne, herunder vinkooperativer, der i forbindelse med det pågældende produktionsårs høst har fremstillet vin og/eller på de i artikel 11, stk. 1, anførte datoer ligger inde med andre produkter end vin, indsender hvert år til de af medlemsstaterne udpegede myndigheder en produktionsanmeldelse, der mindst indeholder de oplysninger, der er nævnt i tabel C i bilaget.

2. Medlemsstaterne kan fastsætte, at fysiske og juridiske personer eller sammenslutninger af sådanne, herunder vinkooperativer, der inden de i artikel 11, stk. 1, anførte datoer har behandlet og/eller afsat produkter til fremstilling af vin for det igangværende produktionsår, til myndighederne indsender en behandlings- og/eller afsætningsanmeldelse, der mindst indeholder de oplysninger, der er anført i tabel C.

3. Fritaget for produktionsanmeldelsen eller eventuelt behandlings- og/eller afsætningsanmeldelsen er de i artikel 2, stk. 2, omhandlede druehøstere, samt de producenter, som ved vinfremstilling af opkøbte produkter på egne anlæg fremstiller mindre end 10 hl vin, der ikke under nogen form er blevet eller vil blive afsat.

4. Fritaget for produktionsanmeldelsen er endvidere druehøstere, der er tilsluttet eller medlemmer af et vinkooperativ med forpligtelse til at indgive en anmeldelse, og som leverer deres vindrueproduktion til dette kooperativ, men som forbeholder sig ret til ved vinfremstillingen at anvende en mængde vin på under 10 hl til eget familieforbrug.

5. For fysiske eller juridiske personer eller sammenslutninger af sådanne, der afhænder produkter på et trin forud for vinfremstillingen, træffer medlemsstaterne de nødvendige foranstaltninger til, at de producenter, der skal indsende anmeldelser, får adgang til de forskellige oplysninger, de skal anføre i disse anmeldelser.

Artikel 5

Uanset artikel 4 kan medlemsstater, der i overensstemmelse med forordning (EØF) nr. 2392/86 har udarbejdet en fortegnelse over vindyrkningsarealer, der ajourføres hvert år, eller et andet tilsvarende administrativt kontrolinstrument, fritage de fysiske eller juridiske personer, sammenslutninger af sådanne og druehøstere, som er omhandlet i nævnte artikel, for at anmelde arealet.

I så fald anfører medlemsstaternes myndigheder selv i de i nævnte artikel omhandlede anmeldelser arealet på grundlag af oplysningerne i fortegnelsen.

KAPITEL III

Beholdningsanmeldelser

Artikel 6

1. Fysiske og juridiske personer eller sammenslutninger af sådanne, bortset fra private forbrugere og detailhandlere, indsender hvert år til medlemsstaternes myndigheder en beholdningsanmeldelse med angivelse af de mængder druemost, koncentreret druemost, rektificeret koncentreret druemost og vin, der er i deres besiddelse pr. 31. juli. EF-vinprodukter, der er fremstillet af vindruer høstet i samme kalenderår, anføres ikke i denne anmeldelse.

De medlemsstater, hvis vinproduktion ikke overstiger 25000 hl pr. år, kan dog fritage handlende - bortset fra detailhandlere - som ligger inde med små mængder, for den i første afsnit omhandlede anmeldelse, hvis myndighederne er i stand til at give Kommissionen et statistisk skøn over sådanne lagre i medlemsstaten.

2. Som detailhandlere efter stk. 1 betragtes fysiske og juridiske personer eller sammenslutninger af sådanne, der udøver en erhvervsmæssig handelsvirksomhed, der omfatter salg af vin direkte til forbrugeren i små mængder, bortset fra handlende, der benytter vinkældre, der er udstyret til oplagring og aftapning af vin i betydelige mængder.

Hver medlemsstat fastlægger de i første afsnit omhandlede mængder under hensyntagen til bl.a. de særlige forhold i handels- og distributionsleddet.

3. Den i stk. 1 omhandlede anmeldelse skal mindst indeholde de oplysninger, der er angivet i tabel D i bilaget.

KAPITEL IV

Fælles bestemmelser

Artikel 7

1. Medlemsstaterne udarbejder modeller til formularer til de forskellige anmeldelser og drager omsorg for, at disse formularer mindst indeholder de oplysninger, der er nævnt i tabel A, B, C og D i bilaget.

Formularerne behøver ikke at indeholde nogen direkte henvisning til arealet, når medlemsstaten med nøjagtighed kan fastslå disse oplysninger gennem kendskabet til andre oplysninger i anmeldelsen, herunder produktionsarealet og den samlede høst på bedriften, eller i fortegnelsen over vindyrkningsarealerne.

Oplysningerne i de i første afsnit omhandlede anmeldelser behandles centralt i medlemsstaten.

Medlemsstaterne træffer de fornødne kontrolforanstaltninger til at sikre, at anmeldelserne er i overensstemmelse med de faktiske forhold.

Medlemsstaterne underretter Kommissionen om disse foranstaltninger og fremsender til denne de modeller til formularer, der udarbejdes som angivet i første afsnit.

2. Medlemsstater, hvis vindyrkningsareal ikke overstiger 100 ha, og som

- fra andre administrative dokumenter har adgang til nogle af de oplysninger, der skal anføres i de i kapitel I og II omhandlede anmeldelser, kan udelukke de pågældende oplysninger fra disse anmeldelser

- fra andre administrative dokumenter har adgang til alle de oplysninger, der skal anføres i de i kapitel I og II omhandlede anmeldelser, kan fritage de erhvervsdrivende for indsendelse af den pågældende anmeldelse.

De medlemsstater, i hvilke afsnit II, kapitel I og II, i forordning (EF) nr. 1493/1999 ikke finder anvendelse ifølge samme forordnings artikel 21, og som

- fra andre administrative dokumenter har adgang til nogle af de oplysninger, der skal anføres i de i kapitel III omhandlede anmeldelser, kan udelukke de pågældende oplysninger fra disse anmeldelser

- fra andre administrative dokumenter har adgang til alle de oplysninger, der skal anføres i de i kapitel III omhandlede anmeldelser, kan fritage de erhvervsdrivende for indsendelse af disse anmeldelser.

Artikel 8

I forbindelse med udfærdigelsen af de i artikel 2 og 4 omhandlede anmeldelser forstås ved "andre vine". Vine fremstillet af druesorter, der i den klassificering af druesorter, som medlemsstaterne har opstillet i henhold til artikel 19 i forordning (EF) nr. 1493/1999, for samme administrative enhed er opført både som druesorter til persning og som druesorter til henholdsvis spisedruer, tørrede druer eller fremstilling af vinbrændevin.

For så vidt angår den i artikel 4 omhandlede anmeldelse, forstås dog ved "andre vine", jf. første afsnit, udelukkende vine, der er bestemt til fremstilling af vinbrændevin med oprindelsesbetegnelse eller til obligatorisk destillation som omhandlet i artikel 28 i forordning (EF) nr. 1493/1999.

Artikel 9

De produktmængder, der skal anføres i de i artikel 2, 4 og 6 omhandlede anmeldelser, udtrykkes i hl vin. De mængder koncentreret druemost og rektificeret koncentreret druemost, der anføres i de i artikel 4 omhandlede anmeldelser, udtrykkes i hl af disse produkter.

Medlemsstaterne kan dog fastsætte, at mængderne i den i artikel 2 omhandlede anmeldelse udtrykkes i hkg i stedet for hl.

For omregning af andre produkter end vin til hl vin kan medlemsstaterne fastsætte koefficienter, der kan gradueres efter de forskellige objektive kriterier, der har indflydelse på denne omregning. Koefficienterne meddeles Kommissionen af medlemsstaterne samtidig med den i artikel 14 omhandlede oversigt.

Den mængde vin, der skal anføres i den i artikel 4 omhandlede produktionsanmeldelse, er den samlede mængde, som er fremstillet efter hovedgæringen, herunder vinbærme.

Artikel 10

Denne forordning berører ikke medlemsstaternes bestemmelser om en ordning for høst-, produktions-, behandlings- og/eller afsætnings- eller beholdningsanmeldelser, der indebærer, at der skal gives mere detaljerede oplysninger, f.eks. som følge af, at ordningen omfatter bredere anmelderkategorier end fastsat i artikel 2, 4 og 6.

Artikel 11

1. De i artikel 2 og 4 omhandlede anmeldelser indgives senest den 10. december. Medlemsstaterne kan dog fastsætte en eller flere tidligere datoer. De kan desuden fastsætte en dato, på hvilken de mængder, der er på lager, skal medtages i anmeldelserne.

2. Den i artikel 6 omhandlede anmeldelse indgives senest den 10. september for de mængder, der er på lager pr. 31. juli. Medlemsstaterne kan dog fastsætte en eller flere tidligere datoer.

KAPITEL V

Sanktioner

Artikel 12

Personer, der er forpligtet til at indgive høst-, produktions-, behandlings- og/eller afsætnings- eller beholdningsanmeldelser, og som ikke har indgivet disse anmeldelser inden for de i artikel 11 fastsatte frister, kan, medmindre der foreligger force majeure, ikke drage fordel af de foranstaltninger, der er fastsat i artikel 24, 29, 30, 34 og 35 i forordning (EF) nr. 1493/1999, for det pågældende produktionsår og det følgende produktionsår.

Overskrides de i stk. 1 omhandlede frister, skal de beløb, der skal udbetales for det igangværende produktionsår, dog kun nedsættes med 15 %, når ovennævnte frister højst overskrides med fem arbejdsdage, og med 30 %, når de højst overskrides med ti arbejdsdage.

Artikel 13

1. Personer, der er forpligtet til at indgive høst-, produktions-, behandlings-, afsætnings- og beholdningsanmeldelser, og som har indgivet anmeldelser, der af medlemsstaternes myndigheder anses for ufuldstændige eller unøjagtige, kan kun drage fordel af de i artikel 24, 29, 30, 34 og 35 i forordning (EF) nr. 1493/1999 omhandlede foranstaltninger, hvis kendskabet til de manglende eller unøjagtige oplysninger ikke er afgørende for en korrekt anvendelse af de pågældende foranstaltninger.

2. Når medlemsstaternes myndigheder fastslår, at de i denne forordning omhandlede anmeldelser er ufuldstændige eller unøjagtige, og når kendskabet til de manglende eller unøjagtige oplysninger er væsentligt for en korrekt anvendelse af foranstaltningerne, iværksætter medlemsstaterne, undtagen i tilfælde af force majeure, følgende sanktioner, uden at de nationale sanktioner berøres heraf:

a) Med hensyn til de i artikel 24, 34 og 35 i forordning (EF) nr. 1493/1999 nævnte foranstaltninger nedsættes støtten i følgende omfang:

- med den samme procentsats som procentsatsen for korrektion af den anmeldte mængde, når korrektionen er på 5 % eller derunder

- med to gange procentsatsen for korrektion af den anmeldte mængde, når korrektionen er på over 5 %, men højst 20 %.

Denne støtte samt støtten for det følgende produktionsår ydes ikke, når korrektionen af den anmeldte mængde er på over 20 %.

Når fejlen i anmeldelsen kan tilskrives oplysninger, der er leveret af andre erhvervsdrivende og/eller tilsluttede, hvis navne figurerer i de foreskrevne dokumenter, og hvis oplysninger ikke på forhånd kan verificeres af den anmeldende producent, nedsættes støtten kun med procentsatsen for den foretagne korrektion.

b) Med hensyn til de i artikel 29 og 30 i forordning (EF) nr. 1493/1999 omhandlede foranstaltninger nedsættes den pris, som destilleriet skal betale den anmeldende producent, når den vin, der er leveret til destillation, endnu ikke er betalt, i følgende omfang:

- med den samme procentsats som procentsatsen for korrektion af den anmeldte mængde, når korrektionen er på 5 % eller derunder

- med to gange procentsatsen for korrektion af den anmeldte mængde, når korrektionen er på over 5 %, men højst 20 %.

Disse priser samt priserne for det følgende produktionsår betales ikke, når korrektionen af den anmeldte mængde er på over 20 %.

Når fejlen i anmeldelsen kan tilskrives oplysninger, der er leveret af andre erhvervsdrivende og/eller tilsluttede, hvis navne figurerer i de foreskrevne dokumenter, og hvis oplysninger ikke på forhånd kan verificeres af den anmeldende producent, nedsættes priserne kun med procentsatsen for den foretagne korrektion.

Myndighederne tilpasser de beløb, der skal udbetales destilleriet, efter den pris, der betales producenten.

3. Når den i stk. 2, litra a), omhandlede støtte allerede er udbetalt, inddriver myndighederne det overskydende beløb, forhøjet med renter beregnet i medlemsstaten fra datoen for udbetalingen af den pågældende støtte til datoen for dens inddrivelse. Det eventuelle overskydende beløb af forskuddet på den opnåede støtte skal efter bestemmelserne på området returneres til det kompetente organ forhøjet med renter beregnet i medlemsstaten fra datoen for udbetalingen af forskuddet til datoen for dets inddrivelse.

KAPITEL VI

Medlemsstaternes informationsforpligtelser

Artikel 14

Medlemsstaterne udarbejder på sådanne tidspunkter, at de i artikel 16 omhandlede meddelelser kan foretages:

a) en oversigt på nationalt plan over produktionsanmeldelserne omhandlet i denne forordnings artikel 4 og i givet fald de koefficienter, der er anvendt til omregning af andre produkter end vin fra hkg til hl vin i de forskellige produktionsområder

b) en oversigt på nationalt plan over beholdningsanmeldelserne omhandlet i denne forordnings artikel 6

c) et skøn for det indeværende produktionsår over den mængde produkter i vinsektoren, der påregnes fremstillet på deres område

d) et skøn for det indeværende produktionsår over de faktorer, der indgår i vurderingen af de disponible mængder og anvendelserne af produkter i vinsektoren på deres område

e) en foreløbig status for det foregående produktionsår og en endelig status for det næstsidste produktionsår.

Artikel 15

1. Med henblik på konstatering af priserne afgrænser medlemsstaterne bortset fra dem, i hvilke afsnit II, kapitel I og II, i forordning (EF) nr. 1493/1999 ikke finder anvendelse ifølge samme forordnings artikel 21, produktionsdistrikter, der omfatter vindyrkningsområder, hvis produktion frembyder tilstrækkeligt ensartede karakteristika.

2. For hvert distrikt fastlægger medlemsstaterne steder for konstatering af priserne.

3. På de valgte steder konstateres ved ethvert egnet middel hver 14. dag priserne for hvide og røde bordvine uden geografisk betegnelse og den afsatte mængde af disse vine.

4. Ovennævnte priser er priserne for en vare uden fustage ab producentens bedrift.

Artikel 16

1. Medlemsstaterne meddeler Kommissionen:

a) senest den 15. september og den 30. november i det indeværende produktionsår skønnene over den mængde produkter i vinsektoren, der påregnes produceret på deres område, jf. artikel 14, litra c)

b) senest den 30. november oversigten over beholdningsanmeldelserne, jf. artikel 14, litra b)

c) senest den 30. november skønnene over de faktorer, der indgår i vurderingen af de disponible mængder og anvendelserne af produkter i vinsektoren på deres område, jf. artikel 14, litra d)

d) senest den 15. november den foreløbige status for det foregående produktionsår og senest den 15. marts den endelige status for det næstsidste produktionsår, jf. artikel 14, litra e). Disse statusopgørelser skal sendes til De Europæiske Fællesskabers Statistiske Kontor, Eurostat

e) senest den 15. februar oversigten over produktionsanmeldelserne, jf. artikel 14, litra a), eller et skøn over denne oversigt. I tilfælde af et skøn skal det endelige resultat meddeles senest den 15. april.

De elektroniske meddelelser bekræftes ved fremsendelse pr. post, idet poststemplets dato gælder som bevis.

2. Medlemsstaterne meddeler Kommissionen:

a) inden den 1. august 2001:

- afgrænsningen af de fastlagte produktionsdistrikter

- et overslag over produktionen i de sidste fem produktionsår for områderne inden for disse distrikter

- de steder, der for hvert distrikt er valgt til konstatering af priserne

- bestemmelserne fastlagt med henblik på konstatering af priserne

b) fra den 1. august 2001 hver anden tirsdag disse priser og de afsatte mængder samt alle oplysninger, der skønnes nyttige ved vurderingen af markedsudviklingen i produktionsdistrikterne

c) alle ændringer vedrørende litra a), første og tredje led.

KAPITEL VII

Almindelige og afsluttende bestemmelser

Artikel 17

Medlemsstaterne meddeler Kommissionen ethvert nyt vigtigt forhold, der mærkbart kan ændre det skøn over de disponible mængder og anvendelserne, der blev foretaget på grundlag af de definitive oplysninger for de foregående år.

Artikel 18

Oplysningerne i anmeldelserne anvendes foruden til statistiske formål også til gennemførelsen af forordning (EF) nr. 1493/1999. Specielt er oplysningerne om produktionens fordeling på bordvine, kvbd og andre vine afgørende for producenternes rettigheder og forpligtelser i medfør i nævnte forordning.

Artikel 19

Kommissionen sikrer en tilstrækkelig videreformidling af de oplysninger, den har modtaget i medfør af denne forordning.

Artikel 20

Artikel 74, stk. 4, i forordning (EF) nr. 1623/2000 affattes således: "4. Interventionsorganet afkræver producenten et beløb svarende til en del af eller hele den støtte, der er udbetalt til destillationsvirksomheden, hvis han af en af følgende grunde ikke opfylder de betingelser, der er fastsat i EF-bestemmelserne for den pågældende destillation:

a) han har ikke indsendt høst-, produktions- eller beholdningsanmeldelsen inden for de fastsatte frister

Det beløb, der skal opkræves, fastlægges efter reglerne i artikel 12 i Kommissionens forordning (EF) nr. 1282/2001(7).

b) han har indsendt en af de i litra a) omhandlede anmeldelser, som medlemsstatens myndigheder har fundet ufuldstændig eller unøjagtig, og de manglende eller unøjagtige oplysninger har afgørende betydning for foranstaltningens anvendelse

Det beløb, der skal opkræves, fastlægges efter reglerne i artikel 13 i forordning (EF) nr. 1282/2001(8).

c) han har ikke opfyldt de forpligtelser, der er fastsat i artikel 37 i forordning (EF) nr. 1493/1999, og dette forhold er blevet konstateret eller meddelt destillationsvirksomheden, efter at minimumsprisen er blevet betalt på grundlag af tidligere anmeldelser.

Det beløb, der skal opkræves, er hele den støtte, der er udbetalt til destillationsvirksomheden."

Artikel 21

Ophævelser

Kommissionens forordning (EØF) nr. 2396/84(9) og (EF) nr. 1294/96(10) ophæves.

Artikel 22

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 2001.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 328 af 23.12.2000, s. 4.

(3) EFT L 208 af 31.7.1986, s. 1.

(4) EFT L 210 af 28.7.1998, s. 14.

(5) EFT L 194 af 31.7.2000, s. 45.

(6) EFT L 81 af 21.3.2001, s. 21.

(7) EFT L 176 af 29.6.2001, s. 14.

(8) EFT L 176 af 29.6.2001, s. 14.

(9) EFT L 224 af 21.8.1984, s. 14.

(10) EFT L 166 af 5.7.1996, s. 14.

BILAG

>PIC FILE= "L_2001176DA.002002.TIF">

>PIC FILE= "L_2001176DA.002101.TIF">

>PIC FILE= "L_2001176DA.002201.TIF">

>PIC FILE= "L_2001176DA.002301.TIF">